Cele gemaan om permanente Opod-hoof aan te stelBheki Cele. Foto: @GovernmentZA/Twitter Bheki Cele, minister van polisie, het sy eie sperdatum van September misgeloop om ŉ permanente hoof van die Onafhanklike Polisieondersoek-direktoraat (Opod), aan te stel, het die Demokratiese Alliansie Maandag gesê. Die waarnemende hoof, Victor Senna, is al 232 dae lank in die amp, het DA-LP en woordvoerder oor polisiesake, Andrew Whitfield, gesê. “Dit is ook al 81 dae sedert die minister aan die parlement gesê het dat dié noodsaaklike instansie teen September vanjaar ŉ permanente hoof sal hê. Vandag is die laaste dag van September en die instansie het nog steeds nie ŉ permanente hoof nie.” Whitfield het gesê Opod kan nie sy mandaat vervul om korrupsie in die Suid-Afrikaanse Polisiediens te bestry sonder sterk leierskap nie. “Slegs 894 uit 6 153 sake is gedurende April – September 2018 afgehandel, aldus die Opod-halfjaarverslag. Dit is slegs 14,5% van al die sake wat by hulle aangemeld word.” Hy het bygevoeg Opod het steeds ŉ gebrek aan kapasiteit en hulpbronne. “Die huidige personeelkorps van 2 519 lede en die groot agterstand in sake ondermyn sy vermoë om ŉ doeltreffende waghond te wees om ons polisie aanspreeklik te hou en verhinder pogings om ŉ eerlike en professionele polisiediens te verseker.” Die DA versoek opnuut ŉ toegewyde, onafhanklike en beslissende leier vir Opod. “Suid-Afrikaners verdien ŉ eerlike en professionele polisiediens.”